**LĒMUMS**

Liepājā

|  |  |
| --- | --- |
| 2024. gada 23. maijā |  Nr.196/5(prot. Nr.5, 13.§) |

Par dalību biedrībā “Eiropas sporta

inovāciju platforma” (“European

Platform for Sports Innovations”)

Lai īstenotu sabiedrības virzītu vietējo attīstību, veicinot Liepājas atpazīstamību kā augstas pievienotās vērtības sporta pakalpojumu vietu, un realizētu Ministru kabineta 2022. gada 31. maija rīkojuma Nr.397 “Sporta politikas pamatnostādnes 2022.-2027. gadam” 4 Rīcības virzienu: Sports izcilībai – jaunatnes sporta, talantu un augstu sasniegumu sporta attīstība 4.11. punktu – veicināt sporta tehnoloģiju izmantošanu augstu sasniegumu sportā un izcilu rezultātu sasniegšanā, tai skaitā atbalstot sportistu (it īpaši profesionālās ievirzes sporta izglītības iestāžu audzēkņu) un sporta darbinieku, sportistu atbalsta personāla un sporta treneru digitālo prasmju regulāru pielietošanu, radot izpratni par sporta tehnoloģiju nozīmīgumu mūsdienu sportā; ieviest jauno sportistu izaugsmes novērtēšanas sistēmu, izmantojot informācijas tehnoloģijas, veicināt sporta zinātnes un pētniecības platformas izveidi un starpdisciplinārus sporta zinātnes pētījumus (tai skaitā Valsts pētījumu programmas sportā ietvaros).

Biedrība “Eiropas sporta inovāciju platforma” (“European Platform for Sports Innovations”) koncentrējas uz inovācijām tādās jomās kā sports, fiziskās aktivitātes, veselīgs dzīvesveids, vitalitāte, vide un visas saistītās ietekmētās nozares, kas ietilpst Liepājas valstspilsētas attīstības plānos saskaņā ar Liepājas valstspilsētas un Dienvidkurzemes novada attīstības programmas 2022.-2027. gadam Liepājas valstspilsētas rīcībām. Eiropas sporta inovāciju platformas mērķis ir radīt inovācijai labvēlīgākus apstākļus Eiropas Savienības sporta ekosistēmai, lai stimulētu starpnozaru inovāciju.

Pamatojoties uz Pašvaldību likuma 10. panta pirmās daļas 9. punktu un 79. panta trešo daļu, izskatot Liepājas valstspilsētas pašvaldības domes pastāvīgās Attīstības komitejas 2024. gada 16. maija lēmumu (sēdes protokols Nr.5), pastāvīgās Izglītības, kultūras un sporta komitejas 2024. gada 16. maija lēmumu (sēdes protokols Nr.5) un pastāvīgās Finanšu komitejas 2024. gada 16. maija lēmumu (sēdes protokols Nr.5), Liepājas valstspilsētas pašvaldības dome **nolemj:**

1. Atbalstīt Liepājas valstspilsētas pašvaldības dalību biedrībā “Eiropas sporta inovāciju platforma” (“European Platform for Sports Innovations”) līdz 2027. gada 31. decembrim.

2. Uzdot Liepājas Sporta pārvaldei sagatavot nepieciešamo dokumentāciju, lai Liepājas valstspilsētas pašvaldība iestātos biedrībā “Eiropas sporta inovāciju platforma” (“European Platform for Sports Innovations”).

3. Pilnvarot Liepājas Sporta pārvaldi pārstāvēt Liepājas valstspilsētas pašvaldību biedrībā “Eiropas sporta inovāciju platforma” (“European Platform for Sports Innovations”).

4. Liepājas valstspilsētas pašvaldības domes priekšsēdētāja vietniekam kontrolēt lēmuma izpildi.

|  |  |
| --- | --- |
| Priekšsēdētājs | Gunārs Ansiņš |
| Nosūtāms: | Liepājas Sporta pārvaldei, Domes priekšsēdētāja vietniekam |